b"\n_START_ARTICLE_\nSant Francesc s'hi Moria\n_START_SECTION_\nDescripci\xc3\xb3\n_START_PARAGRAPH_\n\xc3\x89s una capella de nau \xc3\xbanica coronada amb un absis semicircular a llevant. A la part de migdia de la nau s'hi adossa un campanar de torre de planta quadrada que consta de planta baixa i dos pisos, acabada amb merlets, els murs s\xc3\xb3n decorats amb arquets cecs, faixes llombardes i decoracions amb serreta, tamb\xc3\xa9 s'hi obren finestres geminades. La fa\xc3\xa7ana \xc3\xa9s a ponent, el portal \xc3\xa9s d'arc de mig punt i reposa sobre columnes decorades amb capitells. Al damunt el portal hi ha finestres geminades. A tota l'esgl\xc3\xa9sia, els murs exteriors s\xc3\xb3n decorats amb elements llombards i sota el r\xc3\xa0fec de la teulada de la fa\xc3\xa7ana s'hi dibuixen uns arquets cecs que segueixen la inclinaci\xc3\xb3 de la teulada. Els materials constructius emprats s\xc3\xb3n la pedra basta i la pedra ben treballada; la restauraci\xc3\xb3 s'ha portat a terme amb un material molt poc noble, el ciment p\xc3\xb2rtland.\n_START_SECTION_\nHist\xc3\xb2ria\n_START_PARAGRAPH_\nL'ermita o capella es troba documentada des del 1244 per b\xc3\xa9 que els seus or\xc3\xadgens semblen m\xc3\xa9s llunyans, ja que est\xc3\xa0 situada a l'antiga stratta Francisca._NEWLINE_Durant la guerra del 1936 fou totalment devastada i anys m\xc3\xa9s tard el 1946 se n'emprengu\xc3\xa9 la restauraci\xc3\xb3, restauraci\xc3\xb3 que fou poc fidel a l'est\xc3\xa8tica de les esgl\xc3\xa9sies rom\xc3\xa0niques d'aquestes contrades._NEWLINE_Es tenen not\xc3\xadcies que el pintor vigat\xc3\xa0 Mari\xc3\xa0 Colomer, durant el segle XIX la decor\xc3\xa0 amb frescos que representaven la llegenda de Sant Francesc passejant-se per terres d'Osona, d'aquella decoraci\xc3\xb3 avui nom\xc3\xa9s ens en queden fotografies i un gravat de boix._NEWLINE_Moss\xc3\xa8n Cinto tenia molta devoci\xc3\xb3 a Sant Francesc d'Ass\xc3\xads i els seus textos contenen una llegenda que explica el perqu\xc3\xa8 de la construcci\xc3\xb3 de l'ermita: vers l'any 1225, un any abans de la mort del Poverello d'Ass\xc3\xads, Sant Francesc arrib\xc3\xa0 a Vic i, en \xc3\xa9sser en aquell planell del Gurri conegut pel pla d'Almoina, va tenir un \xc3\xa8xtasi en ple camp i un pag\xc3\xa8s li port\xc3\xa0 aigua del seu pou i es retorn\xc3\xa0. El fet fou celebrat i s'hi erig\xc3\xad un pedronet en recordan\xc3\xa7a del Sant. Anys m\xc3\xa9s tard, els pares franciscans hi van erigir la capella, que prengu\xc3\xa9 el nom de Sant Francesc s'hi Moria."